هاكا هضر زاراتوسطرا: كتاب ل كولشي ؤ ل تا واحد (ب لألمانية Also Sprach Zarathustra: Ein Buch für Alle und Keinen) هوّا كتاب ديال تّعاويد لفلسافي لي كتبو لفيلسوف لألماني فريدريش نيتشه مابين 1883 ؤ 1885. شّخصية رّئيسية ف لكتاب هوّا زاراتوسطرا، لي مبازي على شخصية حقيقية ديال لمؤسس ديال دّيانة زّاراديشتية، ولاكين من غير بعض لعيبارات، ماكاينش شي تشابه مابين هاد جوج شّخصيات ف لأفكار ديالهوم. لكتاب ف لموجمال ديالو كيوصف لأفكار ؤ لمقولات ديال زاراتوسطرا، ؤ كاتّعاود فيه هاد لعيبارة بزاف "هاكا هضر زاراتوسطرا". سّتيل ديال لكتاب، لي عامر ب تّشبيهات ؤ لعيبارات لمجازية ؤ لحكام لمأتورة، عطا تأويلات مختالفة ل لمقصود منو. ولاكين لمفاهيم لي كيجبدها لكتاب باينة ؤ معروفة، بحال لفوقبنادم، لموت د الله، لإرادة د لقوة، ؤ لمعاودة د رّجوع. نيتشه عتابر بلي هاد لكتاب أعضم عامال ديالو، ؤ بلي بيه وصّل لّوغة لألمانية ل مستوى جديد ماعمّرها كانت وصلات ليه قبل، شّي لي أكّدوه بزاف د نّقاد ؤ لموحليلين. "Internet Encyclopedia of Philosophy, Friedrich Nietzsche" (بنڭليزية).